runetrust/blame-folketinget-dk huggingface dataset:
Line Barfod (EL), 2002-05-27:
Fru Marianne Pedersen siger jo meget klart, at fru Marianne Pedersens ambition er, at når denne regering har siddet i 8 år, så vil der være mere udjævnet.
Det er selvfølgelig klar tale, hvis det, man udjævner, er på samme måde som med finansloven, hvor man siger, at der har man lavet større lighed mellem regionerne, ved at man har skåret mere på hovedstaden.
Så det, vi kan regne med, er altså, at de steder, hvor det går godt, der vil man skære mere end på de øvrige regioner.
Så er det da klart, at det bliver mere udjævnet.
Men man kunne jo også have den ambition at lade det gå
den anden vej.
Man kunne have den ambition at sige: Vi prøver at tage erfaringerne fra de steder, hvor det går godt, og benytte dem de steder, hvor det ikke går så godt, og så sætte gang i den der også.
Så lige omkring den 1,5 mia. kr. til sygehusene, som jo altså kun går til planlagte operationer og ikke går til alle de andre områder, hvor der er behov for at hjælpe folk.
Der har vi jo set i Sønderjylland, at det har været medvirkende til, at man fremlagde en plan om at lukke fire lokale sygehuse.
Det er ikke lige det, der kendetegner regional udvikling.
Heldigvis har de været så aktive i Sønderjylland, at de har samlet så mange protestunderskrifter ind, at det forhåbentlig ikke bliver til noget alligevel, men det er altså ikke lige den slags eksempler, der er gode at bruge på regional udvikling.
Sandy Brinck (S), 2002-05-27:
Jeg kan forstå, at Venstres svar til de mange lokale kræfter, der sidder i Vestsjællands og Storstrøms Amter og arbejder med en erhvervspolitisk redegørelse, er: Vi må se på det.
Kommer tid, kommer råd.
Man sidder altså derude og kan se, må jeg sige til fru Marianne Pedersen, at den her regering har taget penge væk fra det jysk-fynske.
Det jysk-fynske samarbejde, som man nu i Vestsjællands og Storstrøms Amter vil følge i sporet på.
Så kan det da ikke undre, at man derude tænker: Gad vide, om linjen er lagt nu? Det er i hvert fald et stilskifte, og det klæder altså ingen at stå og græde over, at man kun har været i regering et halvt år.
Linjen er ændret.
Der var sat mellem en halv og en hel milliard kroner af fra den tidligere regering til den jysk-fynske redegørelse, og det har man nu ændret ganske, ganske drastisk.
Det er da klart, at det giver panderynker
derude.
Fru Marianne Pedersen har endnu ikke svaret på, om regeringen vil være med til at finansiere de ting, som rent faktisk foregår ude lokalt.
Jeg tror, det er ret vigtigt for de mange lokale kræfter, som rent faktisk arbejder med de erhvervspolitiske redegørelser, bl.a. i Vestsjællands og Storstrøms Amter, at få at vide, om linjen nu er lagt, når man har taget pengene fra det jysk-fynske arbejde.
Jeg tror ikke, de lokale kræfter derude opfatter sig selv som siddende i et beskæftigelsesprojekt, men tværtimod at de arbejder med noget, som skal søsættes med hjælp fra regeringen.
Det eneste løfte, vi har fået fra Venstre indtil nu, er et løfte om, at man har frihed til at gøre en hel masse derude for færre penge.
Fru Marianne Pedersen siger, at man kan da bare opretholde f.eks. daghøjskolerne.
Jamen det svarer jo til at sige, at der ikke er noget til hinder for, at en bistandsklient køber en BMW, for det er der ingen lovgivning som forhindrer.
Det er altså ikke saglig argumentation, nu må der noget kød på.
Ole Vagn Christensen (S), 2002-05-27:
Der var ikke meget af det, som fru Marianne Pedersen gav som svar, som sådan set kunne underbygge fru Marianne Pedersens tale.
Vi var i den situation, at vi fik at vide, at man bare havde besluttet, at der skal drosles ned i et udkantsområde.
Det er da fint, at man står og erkender det.
Jeg håber også, at fru Marianne Pedersen dermed vil erkende, at Danmark er blevet gjort skævere, ved at man sådan set har ramt det svagest funderede område.
Så fik jeg at vide på spørgsmålet om Told og Skat, at de centraliseringer, der sker, hvor man hiver det ud fra yderområderne og ind til nogle centrale midtpunkter, er for at samle erfaringerne et sted.
Ja, det er sandelig en erfaring, som man tager fra yderområderne og fører til de centrale steder, hvor man nu placerer dem.
Det har heller ikke meget med regionalpolitik at gøre.
Det er faktisk det modsatte.
Det håber jeg at fru Marianne Pedersen kan bekræfte.
Ole Stavad (S), 2002-05-27:
Jeg er helt enig med fru Marianne Pedersen, når hun siger, at OECD viser, at Danmark er et af de mest decentrale samfund, man kender.
Det er jo ikke kommet af sig selv, men fordi vi har villet det, samtidig med at vi har en geografi, der gør det muligt.
Derfor synes jeg, det er så ærgerligt, at den enighed, der har været bredt her i Folketinget om en regionalpolitik, hvor vi vil noget med den, ligesom er ved at smuldre.
Nu ligger der to forslag til vedtagelser, som deler Folketinget midt over, og så vidt jeg kunne lytte mig til, er stort set den eneste afgørende forskel på de to forslag til vedtagelser, at der i det af hr. Ole M. Nielsen fremsatte forslag til vedtagelse konkret står, at staten skal forpligte sig til at gå ind og understøtte og medfinansiere, man skal altså bruge egne penge, for 2003.
Jeg ved, at hr. Ole M. Nielsen har gjort sig store bestræbelser på at samle Folketinget, for det her er ikke en sag, vi bør splittes på, men en sag, vi bør samles om.
Hvorfor kan Venstre ikke støtte en sådan vedtagelse?
Ole M. Nielsen (KRF), 2002-05-27:
Når jeg ønsker at rejse en forespørgsel i sammenhæng med den regionalpolitiske redegørelse, er det naturligvis ikke for at få en debat, for den ville vi kunne have fået uden, men fordi det er så utrolig vigtigt, at vi får en vedtagelse, der skubber forståelsen for at arbejde med den regionale udvikling et stykke fremad.
Den effektivisering og rationalisering, der sker i et dynamisk samfund både i den offentlige drift og i det private erhvervsliv, er oftest naturligt negativ for udkantområderne.
Man skal være opmærksom på dem, altså problemerne, og gøre noget aktivt for at forhindre, at de opstår, eller for at løse dem; at forhindre problemerne er jo langt lettere og billigere end at løse dem. Jeg håber også, at vi kan få en vedtagelse, der er noget konkret, noget positivt, noget stærkt i, men jeg har konstateret under såvel den tidligere regering som under den nuværende regering, at på det her område er oppositionspartier meget mere positive at have med at gøre end regeringspartier, men jeg håber, at vi får noget fornuftigt ud af i dag.
Besvarelse
Margrethe Vestager (RV), 2002-05-27:
Jeg vil gerne takke Venstres ordfører for en meget rund og smuk ordførertale.
Jeg vil gerne have belyst to konkrete konsekvenser af de gode ord, som er faldet.
Hvad er ordførerens råd til regeringen i forhold til at afbøde konsekvenserne af de problemer, som Stålvalseværket i Frederiksborg Amt har, hvor 2.000 arbejdspladser er på spil i øjeblikket?
Det er muligheden for inden for en region at give et bidrag til, at man ikke får nogen af de problemer, som har været nævnt i forhold til nogle andre regioner; der er brug for, at Folketingets partier konkret forholder sig til, hvad regeringen bør gøre.
Det andet konkrete spørgsmål er, hvilken betydning man mener forslaget til vedtagelse har for finanslovforslaget for 2003.
Hvad mener man konkret, der skal til for at følge op på det forslag til vedtagelse, som netop er fremsat?
Ole Stavad (S), 2002-05-27:
Jeg vil da også godt takke fru Marianne Pedersen for venlige og klare tilsagn sådan rent ordmæssigt.
Men jeg vil godt spørge fru Marianne Pedersen, hvordan hun kan få det til at stemme med, at den samme regering, som fru Marianne Pedersen jo støtter, rent faktisk drosler ned på regionalpolitikken - helt konkret og helt kontant - og har meddelt, at man afsætter færre penge til det regionalpolitiske end det, der lå fra den tidligere regering.
Hvordan hænger det sammen?
Jeg forstod på fru Marianne Pedersen, at hun var parat til at holde regeringen op på sine løfter.
Er den tid ikke allerede kommet?
Ole Vagn Christensen (S), 2002-05-27:
Også jeg vil gerne se fremefter.
Side 13 i redegørelsen og den tale, vi netop hørte, handlede meget om Aalborg Universitet og erhvervslivet.
I Sydthy er der også sådan en forskningsinstitution, og den ligger endda i en udkantsregion, hvor der har været et samarbejde mellem institutionen og det private erhvervsliv, men der er lagt op til, at den enten - står der her - reduceres eller lukkes.
Er det den nye strategi, der ligger?
Ligeledes kunne jeg spørge til det, der står på side
120 i den regionalpolitiske redegørelse: »Der foregår i øjeblikket overvejelser om Told og Skats regionale struktur. Overvejelserne er ikke afsluttet.«
Og så står der en hel masse om nogle forskellige punkter, men så står der nede under »Regionale konsekvenser«: »På de områder, der er blevet berørt af omstruktureringen, er der sket en koncentration af arbejdspladserne på en række centre.
Omstruktureringen har dog kun i meget lille omfang betydning for den enkelte borgers tilgængelighed.«
Men hvad betyder det, når vi taler om det regionalpolitiske, at man centraliserer i stedet for at beholde det derude i udkantsområderne?
Marianne Pedersen (V), 2002-05-27:
Først til fru Margrethe Vestager, der spurgte om, hvilke råd jeg ville give regeringen med hensyn til Stålvalseværket:
Dertil kan jeg sige, at så vidt jeg er orienteret, er Stålvalseværket gået i betalingsstandsning, og man arbejder med en løsning med andre erhvervsvirksomheder, således at Stålvalseværket forhåbentlig vil kunne fortsætte.
For ellers medgiver jeg fru Margrethe Vestager
, at det er en dybt ulykkelig situation, og det vil selvfølgelig komme til at berøre et område meget.
Så vil jeg sige til hr. Ole Stavad, der siger, at regeringen økonomisk har droslet ned på regionalpolitikken
Det er regeringens beslutning at agere på den måde, at man har lavet en lettelse for samtlige erhvervsvirksomheder og borgere i Danmark.
Og der lægger man i første omgang vægten på at få en nemmere mulighed for virksomheden ikke alene til at etablere sig, men også til at agere i dagligdagen.
Og det kommer i hvert fald også regionerne i det ganske land til gode.
Til hr. Ole Vagn Christensen angående succesen i Aalborg med universitetet og den virksomhed, hr. Ole Vagn Christensen hentydede til, i Sydthy, hvor regeringen har besluttet enten at drosle ned eller lukke, skal jeg sige: Ja, det er korrekt, og det må være regeringens vurdering, som det fremgår af den regionalpolitiske redegørelse.
Men igen vil den samlede økonomiske politik forhåbentlig være med til at stabilisere området. Med hensyn til Told og Skat vil jeg sige, at man har vægtet at lave nogle miljøer, hvor erfaringen og effektiviteten vil komme i højsædet.
Men samtidig kan jeg også sige til samtlige tre spørgere, at OECD har opgjort, at Danmark er et af de lande med den allerstørste decentralisering.
Så på den led er det i hvert fald ikke negativt, men det må man tage med som en af de positive ting i dansk politik.
Line Barfod (EL), 2002-05-27:
Der kom mange pæne ord fra fru Marianne Pedersen, også om, at der skulle være mindre uligheder.
Der kunne jeg forstå både på fru Marianne Pedersen, på den regionalpolitiske redegørelse på side 9 og på ministerens tale, at mindre ulighed mellem regionerne består i, at man skærer mere på hovedstaden, end man skærer på de andre regioner.
Så er det, jeg gerne vil høre, om det er Venstres konkrete regionalpolitik, at man vil skære mere på hovedstaden end de andre regioner, at man i det hele taget vil lave større lighed ved at skære mest ned på dem, der har, og så håbe, at alle så får det lige dårligt.
Så kan man sige, at så har man jo opnået en større lighed.
Eller om man rent faktisk ikke bare vil komme med pæne ord, men også komme med konkrete initiativer, der også koster på statsfinanserne, til at udvikle de regioner, der har behov for det, og i stedet for at nedlægge de steder, hvor det går positivt, så måske opgradere det og få et bedre samarbejde.
Kristen Touborg (SF), 2002-05-27:
Jeg vil godt spørge Venstres ordfører: Hvad er de samlede konsekvenser af finansloven og råd og nævn-aktionen for regionerne?
Er det blevet til flere midler
Jeg vil godt have noget konkret om det.
Så vil jeg godt rundt omkring det, ministeren sagde, og det, ordføreren sagde, om større frihed til amter og kommuner.
Det lyder jo smukt.
Jeg vil endda sige, at det lyder meget smukt.
Problemet er bare, at når det er en frihed til at skære ned, når det er en frihed til at være statens ridefoged i stedet for at styrke det kommunale selvstyre, ja, så må jeg sige, så er der ikke meget sjovt ved det.
Hans Kristian Skibby (DF), 2002-05-27:
Jeg vil da også gerne takke Venstres ordfører, fru Marianne Pedersen, for hendes ordførerindlæg her i dag.
Jeg har dog et spørgsmål til din tale ...
Undskyld.
Jeg har et spørgsmål til Venstres ordfører, og det drejer sig om de erfaringer, som man har med udflytning af statslige arbejdspladser i Sverige.
Der nævnte fru Marianne Pedersen, at der havde man ikke så gode erfaringer.
Der vil jeg gerne spørge ordføreren, om ikke det er korrekt, at i forbindelse med sidste års regionalpolitiske redegørelse, hvor Venstres ordfører på området var hr. Harald Kjøller, nævnte han det netop i sin ordførertale som en positiv gevinst, at man flyttede arbejdspladserne ud decentralt, og han nævnte oven i købet i sin ordførertale netop Sverige som et forbilledligt eksempel på det. Kan Venstres ordfører bekræfte eller afkræfte det?
Jeg mener bestemt, det er rigtigt, jeg har ordførertalen liggende dernede.
Marianne Pedersen (V), 2002-05-27:
Først til fru Line Barfod, der spørger, om det vil gavne de mindre regioner, yderregionerne, at man har skåret ned på råd og nævn, og at den nedskæring mest har fundet sted i København
: Da vi havde debatten om statslig udflytning af arbejdspladser, mindes jeg, at det var et af de punkter, man igen og igen gik ind på.
Derfor kan jeg kun sige til fru Line Barfod: Betragt det som en konstaterende oplysning om råd og nævn og antal pladser, at dér, hvor de er skåret mest ned, er i Københavnsregionen, hvorimod det ikke er gået så meget ud over yderregionerne.
Til hr. Kristen Touborg vil jeg sige: Mig bekendt er der ikke lavet nogen opgørelse, der nøjagtigt præciserer, hvor stor nedskæringen har været i regionerne i de samme råd og nævn.
Med hensyn til frihedsbrevet, der er udsendt til kommunerne, og om kommunerne har fået frihed til at nedskære eller de har fået frihed til noget andet, vil jeg sige, at det for øjeblikket ligger således, at der er kommet en masse gode ideer ind fra kommunerne i forbindelse med frihedsbrevet, som vil blive behandlet, og efterfølgende vil man give kommunerne den mulighed, som de har bedt om, i så vid udstrækning som det overhovedet kan lade sig gøre.
Til hr. Hans Kristian Skibby angående de statslige arbejdspladser i Sverige: Der ved jeg, at man for en hel del år siden prøvede at flytte en del statslige arbejdspladser fra Stockholm ud til yderområderne, og det gik ikke særlig godt, idet embedsmændene ikke brød sig om at flytte med, og der var en stor fraflytning fra de samme arbejdspladser, og det var vanskeligt at trække arbejdskraft til fra de lokale områder.
Jeg ved også, at man i en senere omgang har prøvet at udflytte statslige arbejdspladser, og at det tilsyneladende er gået rimeligt, i hvert fald bedre end det, man prøvede i første omgang.
Ole M. Nielsen (KRF), 2002-05-27:
Jeg vil bruge en kort bemærkning her til at fremsætte et forslag til vedtagelse på vegne af S, SF, RV, EL og KRF - ja, det er forkortelserne for partierne, mon ikke det går på den måde - og det udmærker sig i forhold til det af fru Marianne Pedersen fremsatte ved at have noget mere konkret substans, idet vi nemlig bruger ordet medfinansiering i forbindelse med det regionale udviklingsarbejde.
Det lyder som følger:
Forslag til vedtagelse »Folketinget understreger vigtigheden af at skabe udvikling i alle regioner i Danmark, især hvor udviklingen er svagest, og opfordrer regeringen til at forbedre det statistiske grundlag for at følge udviklingen på lokalplan inden for regionerne.
Folketinget pålægger regeringen - at fokusere stærkt på konsekvensvurderingen i de enkelte ministerier og især på overvågningen af de samlede konsekvensvurderinger, - at sikre statslig medfinansiering af godkendte projekter i det jysk-fynske samarbejde og tilsvarende arbejde i Storstrøms og Vestsjællands Amter i finanslovforslaget for 2003, - at forstærke samarbejdet med de områder af landet, som har særligt behov for statslig støtte og medfinansiering for at skabe flere arbejdspladser og ny fremgang - og herunder tage udgangspunkt i erfaringerne fra det forstærkede samarbejde med Bornholm, Lolland, Sydfyn/Langeland samt Frederikshavnsområdet, og - at redegøre for, hvordan man - på baggrund af Finanstilsynets udmeldinger til Realkreditrådet om en mere restriktiv lånepolitik i yderområderne - sikrer gode finansieringsvilkår og dermed rimelige bosætningsmuligheder i udkantsområderne.«
Arne Toft (S), 2002-05-27:
Jeg ved godt, at det hedder den regionalpolitiske redegørelse, men jeg vil gerne drage de enkelte kommuner ind i debatten.
Det er let nok at stå og snakke om regioner, men i dag er det jo de enkelte kommuner, der er i gang med store besparelser.
Regeringens politik har jo medført lettelser for erhvervsvirksomhederne, som især findes i større byer.
Fru Marianne Pedersen siger, at det betyder hjælp til selvhjælp.
Jeg vil godt spørge: Hvad skal kommunerne gøre?
De tilbyder erhvervsjorden næsten gratis til virksomhederne.
Hvad vil Venstre gøre for at forhindre, at realkreditinstitutterne ikke vil belåne eller kun vil belåne med meget en meget lav procent i de særligt økonomisk svage kommuner?
Klaus Hækkerup (S), 2002-05-27:
Som mange andre har været inde på, finder jeg også, at fru Marianne Pedersens ordførertale var mange pæne ord, men ikke noget konkret. Jeg vil derfor godt spørge, hvad Venstres politik egentlig er i relation til den meget beklagelige meddelelse, vi modtog i fredags, om, at Stålvalseværket i Frederiksværk nu var gået i betalingsstandsning.
Vi taler om omkring 500 personer beskæftiget som underentreprenører bosat i området.
Jeg vil godt spørge, om Venstre - nu er det ikke regeringens politik, men Venstres politik, jeg spørger til - vil støtte Frederiksværk-Hundested-området, hvis værket må reducere beskæftigelsen væsentligt eller værket helt må lukke i løbet af rekonstruktionsperioden.
Er Venstre så parat til at gå ind og støtte området?
Marianne Pedersen (V), 2002-05-27:
Først til hr. Arne Toft, der spurgte om hjælp til selvhjælp til kommunerne.
Jamen hvis kommunerne vil være i stand til at få nogle flere af deres borgere i arbejde, vil det dermed give en større skatteindtægt til kommunerne, og kommunerne vil på den led få et bedre fundament at virke på. Derudover vil jeg med hensyn til de meget betrængte kommuner sige, at der jo netop er nedsat et finansieringsudvalg til at se på hele området i forbindelse med udligningsreformen, som vil træde i kraft fra 2004.
Udligningsreformen forventer Venstre sig meget af, i og med at man vil tage meget højde for de yderområder, der er mest betrængt; altså de kommuner, der har det værst.
Men som sagt om hjælp til selvhjælp: Hvis kommunen kan få nogle flere mennesker i arbejde, vil det i hvert fald være en meget stor hjælp.
Med hensyn til hr. Klaus Hækkerups spørgsmål om Stålvalseværket, hvor 2.000 mennesker kan risikere at bliver arbejdsløse, vil jeg sige, at det ikke harmonerer særlig meget, hvis vi skulle gå ind og anbefale en statslig støtte
til Stålvalseværket, med de regler, der er i EU om arbejdspladser.
Margrethe Vestager (RV), 2002-05-27:
Jeg er ked af at sige det, men det forekommer mig, at jo mere konkrete spørgsmålene bliver, jo mindre smukt bliver ordførerens ordvalg i forhold til ordførertalen.
Jeg vil gerne igen holde fast i Stålvalseværket.
Staten ejer jo en betydelig del af Stålvalseværket, og det vil sige, at staten er blandt de kreditorer, som nu skal forholde sig til den rekonstruktion, der forhåbentlig bliver resultatet.
Derfor tror jeg, at det vil være hensigtsmæssigt, hvis Venstre melder ud, hvad Venstres politik er, både i forhold til en rekonstruktion og i forhold til den del af regionens lidelser, som den måtte blive påført ved en lukning af omkring 2.000 arbejdspladser.
Det er meget vigtigt, og her taler vi faktisk om en forebyggende regionalpolitisk indsats, inden det går galt. Så skal jeg minde Venstres ordfører om mit spørgsmål om Venstres politik i forhold til finanslov 2003: Hvad er det, Venstre konkret forventer sig af regeringens finanslovforslag på det regionalpolitiske område?
Jeppe Kofod (S), 2002-05-27:
Jeg vil også starte med at takke Venstres ordfører for de mange fine ord og spørge til den regionalpolitiske redegørelse.
Der står bl.a. på side 9 i redegørelsen, at regeringens finanslov samlet set har haft en positiv regional effekt.
Jeg kan nævne, at en partifælle til Venstres ordfører, amtsborgmesteren på Bornholm, den 20. februar skrev et brev om, at man som følge af finansloven ville miste omkring 30 statslige arbejdspladser, og at finansloven ville få negativ økonomisk virkning på hele den regionale økonomi.
Jeg vil bare spørge, hvad Venstre har tænkt sig at gøre ved det problem.
Jeg synes nemlig, at der er meget langt mellem de mange smukke ord og så den konkrete handling.
Det er det ene.
Et andet spørgsmål er selvfølgelig også: Hvad vil man gøre konkret i forhold til f.eks. et udkantområde som Bornholm, som jo kan være en prøvesten på, om Venstre virkelig mener det, når man siger, at man vil gøre noget i forhold til områder med en svag økonomisk udvikling?
Vil man levere medfinansiering af initiativer, eller hvordan forestiller man sig, at de mange gode ideer, som Bornholm det sidste halve år har sendt frem til regeringen, men ikke fået noget respons på, skal støttes?
Hvordan skal de finansieres?
Inger Bierbaum (S), 2002-05-27:
Når jeg tillader mig at nævne en fleksibel taksameterordning i forhold til de svage områder, er det såmænd, fordi jeg under valgkampen deltog i alverdens møder, hvor Venstrefolk over en bank nævnte, at lige så snart man kom i regeringen, ville man sætte alt ind på, at erhvervslivet skulle få de uddannede personer, det havde brug for, og at man ekstraordinært ville støtte både Syddansk Universitetscenter, erhvervsskolerne og handelsskolerne.
Derfor efterlyser jeg, at man gør en ekstraordinær indsats også for finansåret 2003, og jeg håber meget, da man nu har trukket en del penge bort fra projektet om det regionalpolitiske, at man så vil sætte rigtig meget ind på at styrke undervisningsstederne ude regionalt, specielt i udkantområderne.
Marianne Pedersen (V), 2002-05-27:
Jeg er nødt til at sige til fru Margrethe Vestager, at med hensyn til Stålvalseværket er det en sag, der er forholdsvis ny.
Jeg havde ikke forventet her i forbindelse med den regionalpolitiske redegørelse at skulle stå og diskutere Stålvalseværkets økonomi.
Jeg ved, at der arbejdes på en rekonstruktion, og det skal være mit råd, at vi afventer og ser, hvordan tingene udvikler sig.
Med hensyn til, hvad Venstre forventer sig af finansloven 2003 - det er stadig væk til fru Margrethe Vestager - vil jeg sige, at vi forventer os da en hel del af de tiltag, regeringen allerede har fremsat forslag om, eksempelvis erhvervskonkurrencepakken, planloven osv. osv.
I det hele taget hviler hele regeringsgrundlaget på, at man skal tilgodese regionerne generelt i Danmark for at få afpasset udviklingen og taget højde for de svageste områder.
Til hr. Jeppe Kofods spørgsmål om Bornholm: Jeg ved snart ikke, om Bornholm kan bære mere debat.
Jeg er vel vidende om, at der er valg en af de nærmeste dage, men jeg ved også, at hr. Jeppe Kofod har haft statsministeren i samråd, hvor hr. Jeppe Kofod fik svar på det samme, som hr. Jeppe Kofod spørger om nu.
Men jeg kan sige, at et af de tiltag, der vil komme fra den siddende regering, er, at man vil eksempelvis støtte trafikpolitikken omkring Rønne og Køge havn.